White in sy noppies met GoosenJohan Goosen op die aanval teen Cardiff. Foto: GB Jordaan. Statisties gaan dit goed met die Bulls op die aanval. Volgens die mense wat goed is met somme tel die Pretorianers onder die topvyfspanne wanneer daar oor punte, drieë en breekslae in die Verenigde Rugbykampioenskap gesels word. Die Bulls het die afgelope naweek weer eens die septer op Loftus Versfeld geswaai toe hulle vir Cardiff met 45 – 9 ore aangesit het. Die tuisspan het ses drieë gedruk, met spelers soos Canan Moodie en Kurt-Lee Arendse wat op die aanval uitgeblink het. Waar die twee Springbok-agterspelers met hul afrondingswerk beïndruk het, meen Jake White egter dat Johan Goosen die een was wat die toutjies vanuit sy losskakel-posisie getrek het. “Ek is baie opgewonde – die reeks is nog nie eens verby die halfpadmerk nie en ons druk baie drieë. Ons lyk elke keer baie gevaarlik wanneer die agterspelers die bal in die hande kry,” het die Pretorianers se direkteur van rugby gesê. Die uitgeslape afrigter, wat in 2007 die Webb Ellis-trofee saam met die Springbokke omhoog gehou het, glo dat Goosen net beter sal word soos wat die reeks vorder. Foto: GB Jordaan. “Weens sy beserings het hy nog nie veel geleenthede in die nommertientrui gekry nie, maar hoe meer hy speel en hoe meer sy spanmaats om hom kan speel, hoe beter.” Goosen het sy internasionale buiging in 2012 teen die Wallabies in Perth gemaak, maar hy het nog net 13 keer vir die Springbokke uitgedraf. Hy was weliswaar deel van die Springbok-oefengroep vir hul jaareindtoer na Europa, maar hy het uiteindelik vir die SA A-span gespeel. In Handré Pollard en Elton Jantjies se afwesigheid het Damian Willemse en Manie Libbok hul geleenthede op losskakel aangegryp. Tog weet White wat in Goosen steek. “Almal van ons weet dat hy ŉ baie talentvolle speler is en ek kan nie glo dat hy nog nie 50 toetse vir Suid-Afrika gespeel het nie. Ons is opgewonde om hom terug te hê en hy moet nou in soveel as moontlik wedstryde speel.” Die Bulls speel hierdie naweek teen Lyon in ŉ Heineken Kampioenebeker-kragmeting.